Čaplovič, Dušan, minister školstva, vedy, výskumu a športu SR (2012-07-24):
Vážený pán podpredseda Národnej rady, vážené panie poslankyne, vážení páni poslanci, ako uviedol predsedajúci schôdze pán podpredseda Figeľ, predkladám do prvého čítania Národnej rady Slovenskej republiky návrh zákona, ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a o zmene a doplnení zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. Budem stručný. Účelom novely zákona je najmä prostredníctvom navrhovaných opatrení, po prvé, upraviť zber údajov potrebných na účely rozdeľovania a poukazovania výnosu dane obciam, a to prideľovať finančné prostriedky na centrá voľného času podľa počtu obyvateľov obce od 5 do 14 rokov veku všetkým obciam, určiť vekovú hranicu pre evidenciu žiakov základných umeleckých škôl, poslucháčov či žiakov jazykových škôl, evidovať deti materských škôl, žiakov základných umeleckých škôl, poslucháčov jazykových škôl, deti školských klubov a poradenských zariadení len v jednej škole alebo v jednom školskom zariadení rovnakého druhu, rozšíriť, po ďalšie, okruh aktivít, na ktoré môže ministerstvo poskytnúť dotáciu napríklad na organizačné zabezpečenie celoslovenských súťaží pedagogických zamestnancov a odborných zamestnancov škôl a školských zariadení, upraviť výšku pokút za porušenie zákona, mierne znížiť ich, doteraz sa pokuty neudelili, spresniť účel použitia príspevku na výchovu a vzdelávanie detí materských škôl, ktoré majú jeden rok pred plnením povinnej školskej dochádzky, t. j. adresnejšie využívanie týchto finančných prostriedkov, poskytovať účelové finančné prostriedky zriaďovateľom stredných odborných škôl a dotácie zriaďovateľom školských zariadení, ktoré pôsobia ako centrá odborného vzdelávania a prípravy, prostredníctvom výzvy z rozpočtových zdrojov ministerstva, po ďalšie, umožniť územnej samospráve v rámci svojich originálnych kompetencií určovať vo všeobecne záväznom nariadení podrobnosti financovania základných umeleckých škôl, jazykových škôl, materských škôl a školských zariadení, výšku finančných prostriedkov na mzdy a prevádzku a deň v mesiaci, v ktorom územná samospráva poskytne finančné prostriedky neštátnym zriaďovateľom a vlastným školám a školským zariadeniam financovaným z výnosu dane obcí, doteraz určovali obce a vyššie územné celky len výšku finančných prostriedkov na dieťa, žiaka alebo poslucháča, prostredníctvom tejto kompetencie si bude môcť každá obec a aj vyšší územný celok nastaviť pravidlá financovania tak, aby zohľadňovali jednotlivé špecifiká škôl a školských zariadení financovaných z výnosu dane a zriadených na ich území, po ďalšie, v zákone sa explicitne uvádzajú aj ďalšie kritériá, ktoré môže obec, vyšší územný celok zohľadniť pri určovaní výšky finančných prostriedkov na mzdy a prevádzku na žiaka základnej umeleckej školy, poslucháča jazykovej školy, dieťa materskej školy alebo školského zariadenia napríklad v centrách voľného času, počet hodín záujmového vzdelávania v materských školách, formu organizácie výchovy a vzdelávania, či už je poldenná alebo celodenná, evidovať elokované pracoviská v sieti a umožniť im vzniknúť len na území príslušného kraja, ich neriadený vznik spôsoboval obciam a vyšším územným celkom problémy najmä v súvislosti s ich financovaním, explicitne uviesť do zákona účastníka konania vo veci zaradenia, vyradenia a pri zmenách v sieti, konkrétne účastníkom konania sa určuje zriaďovateľ, zmeniť dátum predkladania žiadostí o vyradenie, zaradenie a pri zmenách v sieti škôl, sa mení z 30. júna na 31. marca z dôvodu problémov s doložením všetkých dokladov k žiadosti, upraviť výnimky pri zaraďovaní škôl, školských zariadení, stredísk praktického vyučovania a pracovísk praktického vyučovania a pri zmenách v sieti, výnimky sa zachovávajú v prípade spojenia školy, vzniku nového odboru vzdelávania, vzniku základnej školy s materskou školou a z dôvodu zaradenia organizačných zložiek školy, určiť dátum začatia činnosti školy, školského zariadenia, strediska praktického vyučovania a pracoviska praktického vyučovania zaradeného do siete na 1. september okrem zariadení školského stravovania a výnimiek pri zaradení, explicitne do zákona uviesť, v ktorých prípadoch sa pri rozhodovaní postupuje podľa zákona o správnom konaní, zjednotiť dĺžku funkčného obdobia riaditeľa na päť rokov (všetci bez rozdielu zriaďovateľa), podmienky jeho vymenovania, prerušenie výkonu funkcie riaditeľa a vymenovanie nového riaditeľa na dobu prerušenia výkonu funkcie riaditeľa, vytvoriť možnosť pre krajské školské úrady zriaďovať stredné odborné školy, ktoré budú poskytovať odborné vzdelávanie a prípravu v odboroch vzdelávania s tak nízkym požadovaným počtom absolventov, ktorých potrebuje spoločnosť v rámci jednotlivých regiónov, že by bolo odborné vzdelávanie a príprava v tomto odbore vzdelávania pre samosprávne kraje nerentabilné, a tam sa vieme dohodnúť, a, nakoniec, spresniť zloženie rady školy, členom rady strednej odbornej školy bude zo štyroch zástupcov zriaďovateľa aj jeden zástupca stavovskej organizácie, ktorého nominuje táto organizácia u všetkých zriaďovateľov stredných odborných škôl. Vážené dámy, vážení páni, ďakujem vám za pozornosť a dovoľujem si vás požiadať o podporu tejto novely zákona a jej postúpenie do druhého čítania v Národnej rade Slovenskej republiky. Ďakujem vám veľmi pekne.